钦定古今图书集成/明伦汇编/家范典/第039卷 > 书经 > 《舜典》
## 钦定古今图书集成/明伦汇编/家范典/第039卷 > 书经 > 《舜典》

帝曰：“夔，命汝典乐教胄子。”

〈蔡注〉胄，长也。自天子至卿大夫之适子也。教之之具在于乐，如《周礼》大司乐掌成均之法，以教国子弟。而孔子亦曰：“兴于《诗》，成于乐。”盖所以荡涤邪秽，斟酌饱满，动荡血脉，流通精神，养其中和之德，而救其气质之偏者也。〈大全〉陈氏《雅言》曰：天子之元子、众子，与公卿大夫之适子，皆将有天下国家之责，故不可不素教而预养之。教之之道，莫大于成其德，即《大学》之教，而此命夔掌之也。